b'\n_START_ARTICLE_\nIrkutsk\n_START_SECTION_\nHistoria\n_START_PARAGRAPH_\nIvan Pohabov perusti Irkutskin kasakkalinnoitukseksi vuonna 1661. Kaupunki siit\xc3\xa4 tuli 1686. Kaupungissa oli tuhoisa tulipalo 4.\xe2\x80\x936. hein\xc3\xa4kuuta 1879, jolloin useita merkitt\xc3\xa4vi\xc3\xa4 rakennuksia tuhoutui. Se oli Irkutskin kuvernementin p\xc3\xa4\xc3\xa4kaupunki vuoteen 1926 asti, jolloin kuvernementti lakkautettiin. T\xc3\xa4m\xc3\xa4n j\xc3\xa4lkeen Irkutsk oli It\xc3\xa4-Siperian maakunnan hallinnollinen keskus.\n_START_SECTION_\nTalous\n_START_PARAGRAPH_\nIrkutskissa on rauta-, ter\xc3\xa4s-, kone- ja kevytmetalliteollisuutta. Kaupungissa valmistetaan muun muassa panssarivaunuja ja lentokoneita. Lis\xc3\xa4ksi on \xc3\xb6ljynjalostamoita ja vesivoimaloita. S\xc3\xa4hk\xc3\xb6ntuotannosta vastaa Irkutskenergo.\n_START_SECTION_\nLiikenne\n_START_PARAGRAPH_\nIrkutskin rautatieasema on t\xc3\xa4rke\xc3\xa4 Siperian rautatien asema, Krasnojarskin ja Ulan Uden v\xc3\xa4lill\xc3\xa4. Kaupungissa on my\xc3\xb6s jokisatama ja kansainv\xc3\xa4linen lentoasema.\n_START_SECTION_\nOppilaitokset\n_START_PARAGRAPH_\nIrkutskissa on useita korkeakouluja, joista vanhin on Irkutskin valtionyliopisto (per. 1918). Lis\xc3\xa4ksi siell\xc3\xa4 on Baikalin talous- ja oikeustieteellinen valtionyliopisto, Irkutskin teknillinen valtionyliopisto, valtiollinen maatalousakatemia, kielitieteellinen valtionyliopisto, l\xc3\xa4\xc3\xa4ketieteellinen valtionyliopisto, kasvatustieteellinen valtionyliopisto sek\xc3\xa4 joukko yksityisi\xc3\xa4 korkeakouluja.\n_START_SECTION_\nUrheilu\n_START_PARAGRAPH_\nJ\xc3\xa4\xc3\xa4pallo on Irkutskin seuratuin urheilulaji, kaupungin j\xc3\xa4\xc3\xa4palloseura Baikal-Energija pelaa Ven\xc3\xa4j\xc3\xa4n p\xc3\xa4\xc3\xa4sarjassa. Ottelut vet\xc3\xa4v\xc3\xa4t parhaimmillaan 30\xc2\xa0000 katsojaa. Irkutskissa j\xc3\xa4rjestettiin j\xc3\xa4\xc3\xa4pallon maailmanmestaruuskilpailut 2014.\n_START_SECTION_\nMuuta\n_START_PARAGRAPH_\nIrkutskissa on Inkerin kirkon Siperian rovastikuntaan kuuluva seurakunta.'